
เนื้อหาสำคัญในการประชุม (Key message)
สาธารณรัฐอาหรับอียิปต์ร่วมกับรัฐสมาชิก รวมถึงประเทศไทย ในฐานะ Co-sponsor จัดกิจกรรมคู่ขนานเพื่อผลักดันข้อมติสมัชชาอนามัยโลก (WHA) ว่าด้วยการแพทย์แม่นยำ (Precision Medicine) มุ่งเน้นการเปลี่ยนผ่านนวัตกรรมล้ำสมัย ทั้งด้านพันธุศาสตร์ ปัญญาประดิษฐ์ และข้อมูลดิจิทัล ไปสู่การปฏิบัติจริงในระบบสาธารณสุขอย่างเป็นรูปธรรม โดยมีเป้าหมายหลักในการลดช่องว่างความเหลื่อมล้ำทางสุขภาพระหว่างประเทศ พัฒนาขีดความสามารถของบุคลากร และวางรากฐานธรรมาภิบาลข้อมูลและการเงินที่ยั่งยืน เพื่อให้มั่นใจว่าการแพทย์แม่นยำจะเป็นเครื่องมือสำคัญในการสนับสนุนหลักประกันสุขภาพถ้วนหน้า (UHC) ที่เท่าเทียมและครอบคลุมประชากรทุกกลุ่ม
การประชุมครั้งนี้เป็นในการส่งเสริมความร่วมมือระดับนานาชาติและการแลกเปลี่ยนประสบการณ์ความสำเร็จของแต่ละประเทศ (รวมถึงความร่วมมือแบบใต้-ใต้) พร้อมทั้งขับเคลื่อนการจัดทำร่างยุทธศาสตร์โลกด้านการแพทย์แม่นยำร่วมกับองค์การอนามัยโลก (WHO) โดยมุ่งแก้ไขข้อจำกัดด้านโครงสร้างพื้นฐาน ปรับปรุงกฎหมายและจริยธรรมทางการแพทย์ ตลอดจนหาแนวทางเชิงนโยบายเพื่อบูรณาการนวัตกรรมนี้เข้ากับนโยบายสาธารณสุขแห่งชาติอย่างปลอดภัย สอดคล้องกับบริบทของแต่ละประเทศ เพื่อสร้างระบบสุขภาพที่ยืดหยุ่น
และมีประชาชนเป็นศูนย์กลางอย่างแท้จริง ในโอกาสนี้ผู้แทนไทย โดย แพทย์หญิงบุษกร โลหารชุน ผู้อำนวยการสถาบันเวชศาสตร์สมเด็จพระสังฆราชญาณสังวรเพื่อผู้สูงอายุ กรมการแพทย์ ได้ร่วมเป็นวิทยากรในเวทีเสวนา (Panel Discussion)  เพื่อเน้นย้ำว่าการแพทย์แม่นยำเป็นสิ่งจำเป็นสำหรับระบบสุขภาพยุคใหม่ ซึ่งประเทศไทยได้ใช้รากฐานที่เข้มแข็งจากระบบหลักประกันสุขภาพถ้วนหน้า (UHC)

ทั้งนี้มีประเด็นที่น่าสนใจจาก Speaker แต่ละท่านดังนี้
· H.E. Mr. Kwabena Mintah Akandoh (Minister of Health of the Republic of Ghana) ได้แลกเปลี่ยนประสบการณ์ของประเทศปานามาในการยกระดับระบบสาธารณสุขให้ทันสมัย การเปลี่ยนผ่านสู่ระบบดิจิทัล และความร่วมมือด้านสาธารณสุขในระดับภูมิภาค ซึ่งสะท้อนถึงแนวทางที่ประเทศระบบสาธารณสุขเกิดใหม่ (Emerging Healthcare Systems) สามารถนำไปประยุกต์ใช้เพื่อเตรียมความพร้อมรับมือกับการแพทย์แม่นยำ โดยเน้นย้ำถึงการวางรากฐานสำคัญที่จำเป็นต่อการขับเคลื่อนอย่างยั่งยืนและเท่าเทียม ทั้งในด้านโครงสร้างพื้นฐาน ระบบธรรมาภิบาล ความพร้อมของกำลังคน และการวางแผนระบบสุขภาพที่มีประสิทธิภาพ
· H.E. Dr. Oleg SALAGAY (Deputy Minister of Health of the Russian Federation) นำเสนอความสำเร็จและทิศทางยุทธศาสตร์จากการที่รัสเซียได้ลงทุนอย่างมหาศาลในด้านพันธุศาสตร์ (Genomics) การวิจัยทางชีวการแพทย์ และโครงสร้างพื้นฐานการแพทย์แม่นยำในระดับประเทศ พร้อมทั้งหารือถึงแนวทางการถอดบทบาทความเป็นผู้นำของรัฐบาลในการกำหนดกรอบนโยบาย โครงสร้างธรรมาภิบาล และการลงทุนเชิงกลยุทธ์ เพื่อเป็นแนวทางให้ประเทศอื่น ๆ นำไปปรับใช้ในการบูรณาการนวัตกรรมเข้ากับระบบสุขภาพ ซึ่งจะช่วยขับเคลื่อนการปรับโฉมบริการทางการแพทย์ในระยะยาว และสร้างระบบสาธารณสุขที่ยั่งยืนต่อไป
· Prof. Ahmed Abou Tayoun (Director, Genomic Medicine Centre Professor of Genetics, Dubai Health, UAE. Chair, WHO Advisory Group on Genomics) ได้ให้มุมมองเชิงนโยบายระดับโลกว่า ข้อมติสมัชชาอนามัยโลก (WHA) ว่าด้วยการแพทย์แม่นยำและการจัดทำยุทธศาสตร์โลก (Global Strategy) ไม่ได้เป็นเพียงความสำเร็จทางเทคนิคเท่านั้น แต่เป็นกลไกสำคัญที่จะช่วยสนับสนุนการทำงานด้านจีโนมิกส์และการแพทย์แม่นยำที่ WHO กำลังดำเนินการอยู่ โดยยุทธศาสตร์นี้จะทำหน้าที่เป็นตัวเร่งให้เกิดการปฏิรูประบบสุขภาพและการขับเคลื่อนระดับสากล เพื่อทลายข้อจำกัดด้านการเข้าถึงนโยบาย ส่งเสริมความเท่าเทียมทางสุขภาพ และผลักดันให้ประเทศสมาชิกสามารถบรรลุเป้าหมายหลักประกันสุขภาพถ้วนหน้า (UHC) ได้อย่างเป็นรูปธรรมและยั่งยืน
· แพทย์หญิงบุษกร โลหารชุน ผู้อำนวยการสถาบันเวชศาสตร์สมเด็จพระสังฆราชญาณสังวรเพื่อผู้สูงอายุ กรมการแพทย์ ได้ร่วมเป็นวิทยากรในเวทีเสวนา (Panel Discussion) เพื่อโดยเน้นย้ำว่าการแพทย์แม่นยำไม่ใช่ความหรูหราสำหรับประเทศรายได้สูงอีกต่อไป แต่เป็นสิ่งจำเป็นสำหรับระบบสุขภาพยุคใหม่ ซึ่งประเทศไทยได้ใช้รากฐานที่เข้มแข็งจากระบบหลักประกันสุขภาพถ้วนหน้า (UHC) ที่ดำเนินงานมากว่าสองทศวรรษในการขับเคลื่อนนวัตกรรมระดับโลกให้สอดคล้องกับบริบทของประเทศ ผ่านสองมาตรการหลักคือ โครงการจีโนมิกส์ประเทศไทย (Genomics Thailand Initiative) และการบรรจุการตรวจจีโนมิกส์สำหรับโรคมะเร็งเต้านมในชุดสิทธิประโยชน์ UHC พร้อมกันนี้ ในบริบทที่ไทยกำลังก้าวสู่สังคมสูงวัยระดับสุดยอด ประเทศไทยได้เดินหน้าพัฒนา “การแพทย์แม่นยำสำหรับผู้สูงอายุ” (Geriatric Precision Care) โดยใช้ไบโอมาร์กเกอร์ อาทิ การประเมินอายุชีวภาพจากเทโลเมียร์ และการประเมินภาวะกล้ามเนื้อลดลง เพื่อออกแบบการฟื้นฟูและการดูแลเฉพาะบุคคลให้ผู้สูงอายุคงความสามารถในการพึ่งพาตนเองได้อย่างยั่งยืน ราคาเข้าถึงได้ ตลอดจนเสนอแนะต่อที่ประชุมในการยึดโยงนวัตกรรมเข้ากับระบบหลักประกันสุขภาพเพื่อลดความเหลื่อมล้ำ และมุ่งยกระดับคุณภาพชีวิต ศักดิ์ศรี และความเป็นธรรมให้แก่ผู้สูงอายุทั่วโลก

ประเด็นสำคัญที่ถูกอภิปราย/หรือถูกถามจากที่ประชุม: 
ประเทศไทยเน้นย้ำมุมมองเชิงปฏิบัติว่า นอกเหนือจากการยอมรับว่าการแพทย์แม่นยำเป็นกลไกสำคัญสู่หลักประกันสุขภาพถ้วนหน้าแล้ว "การสร้างพลังให้แก่ประชาชน ครอบครัว และชุมชน" ผ่านความรอบรู้ด้านสุขภาพ (Health Literacy) การสร้างความตระหนักรู้ และการมีส่วนร่วมอย่างแท้จริง ถือเป็นอีกหนึ่งปัจจัยขับเคลื่อนที่สำคัญและเห็นผลในทางปฏิบัติ เพราะเทคโนโลยีที่ล้ำสมัยจะแสดงศักยภาพสูงสุดได้ก็ต่อเมื่อประชาชนมีความเข้าใจและไว้วางใจในระบบ โดยไทยมองว่าการเปิดโอกาสให้ชุมชนมีส่วนร่วมในการร่วมคิดร่วมสร้าง (Co-creation) นโยบายและโปรแกรมการแพทย์แม่นยำอย่างโปร่งใสและครอบคลุม จะช่วยทลายกำแพงความซับซ้อนของข้อมูลพันธุศาสตร์และสร้างความเชื่อมั่นให้แก่สาธารณชนได้ 



ข้อเสนอแนะจากการประชุมนี้: 
ที่ประชุมมีข้อเสนอแนะร่วมกันในการเร่งผลักดันการแพทย์แม่นยำ (Precision Medicine) ให้เป็นกลไกสำคัญในการขับเคลื่อนหลักประกันสุขภาพถ้วนหน้าและสร้างความเท่าเทียมทางสุขภาพ พร้อมทั้งมุ่งเสริมความแข็งแกร่งให้กับระบบสาธารณสุขในแต่ละประเทศ โดยเน้นย้ำถึงความจำเป็นในการสร้างและขยายเครือข่ายความร่วมมือทั้งในระดับโลก ภูมิภาค และระดับประเทศ เพื่อกระตุ้นการวิจัย การพัฒนานวัตกรรม และการแบ่งปันองค์ความรู้ร่วมกัน นอกจากนี้ ควรมุ่งส่งเสริมการเจรจาเชิงนโยบายเพื่อนำไปสู่การกำหนดกรอบธรรมาภิบาล มาตรฐานทางจริยธรรม และกฎระเบียบข้อบังคับที่ชัดเจน ซึ่งจะช่วยหลักประกันว่าประชาชนจะสามารถเข้าถึงบริการทางการแพทย์ได้อย่างทั่วถึงและเป็นธรรม ตลอดจนการลงมือปฏิบัติอย่างเป็นรูปธรรมเพื่อสร้างระบบสุขภาพที่เปิดรับความหลากหลาย มีความยืดหยุ่น และยั่งยืน ด้วยการบูรณาการนวัตกรรมการแพทย์แม่นยำเข้ากับระบบบริการสาธารณสุขในกลุ่มโรคและประชากรเป้าหมายหลักอย่างแท้จริง
1

